BOSNA I HERCEGOVINA

FEDERACIJA BOSNE I HERCEGOVINE

FEDERALNO MINISTARSTVO FINANSIJA

FEDERALNO MINISTARSTVO FINANCIJA

**OBRAZLOŽENJE PRIJEDLOGA**

**BUDŽETA FBIH ZA 2019. GODINU**

|  |  |  |
| --- | --- | --- |
| 2014 | 2015 | 2016 |
| 2017 | 2018 | **2019** |
| 2020 | 2021 | 2022 |

Sarajevo, decembar 2018. godine

SADRŽAJ

[**1. UVOD** 2](#_Toc532310126)

[**2. MAKROEKONOMSKI POKAZATELJI** 5](#_Toc532310127)

[**3. STRUKTURA BUDŽETA FBIH ZA 2019. GODINU** 7](#_Toc532310128)

[**4. PRIHODI I PRIMICI** 8](#_Toc532310129)

[**3.1. STRUKTURA PRIHODA I PRIMITAKA** 9](#_Toc532310130)

[**5. RASHODI I IZDACI** 11](#_Toc532310131)

[**5.1. STRUKTURA RASHODA I IZDATAKA** 12](#_Toc532310132)

[**6. OBRAZLOŽENJE PO EKONOMSKIM KODOVIMA** 13](#_Toc532310133)

[**6.1. PLAĆE I NAKNADE TROŠKOVA ZAPOSLENIH** 13](#_Toc532310134)

[**6.2. DOPRINOSI POSLODAVCA I OSTALI DOPRINOSI** 13](#_Toc532310135)

[**6.3. IZDACI ZA MATERIJAL, SITNI INVENTAR I USLUGE** 13](#_Toc532310136)

[**6.4. TEKUĆI TRANSFERI I DRUGI TEKUĆI RASHODI** 15](#_Toc532310137)

[**6.5. KAPITALNI TRANSFERI** 16](#_Toc532310138)

[**6.6. IZDACI ZA KAMATE** 17](#_Toc532310139)

[**6.7. IZDACI ZA NABAVKU STALNIH SREDSTAVA** 17](#_Toc532310140)

[**6.8. IZDACI ZA FINANSIJSKU IMOVINU** 18](#_Toc532310141)

[**6.9. IZDACI ZA OTPLATE DUGOVA** 18](#_Toc532310142)

[**7. LISTA TABELA I GRAFIKONA** 19](#_Toc532310143)

1. UVOD

Okvir makroekonomske politike Federacije BiH (u daljem tekstu: FBiH), obilježen je nastavkom pozitivnih kretanja ekonomske aktivnosti u srednjoročnom periodu. Predviđa se da će bruto domaći proizvod (u daljem tekstu: BDP) zabilježiti realni rast od 3,2% u 2018. godini, 3,3% u 2019. te 3,6% i 3,9% u 2020. i 2021. godini.[[1]](#footnote-1) Ekonomski rast kroz cijeli projekcijski period će se temeljiti na pozitivnom doprinosu domaće tražnje, odnosno privatne potrošnje i investicija. Očekuje se umjerena i stabilna inflacija te nastavak pozitivnih kretanja na tržištu rada uz dalje smanjenje stope nezaposlenosti.

Istovremeno, fiskalna politika Vlade Federacije BiH biti će fokusirana na jačanje fiskalne stabilnosti i poboljšanje fiskalne discipline s naglaskom na provedbu reformskih aktivnosti koje se poduzimaju i na prihodnoj i na rashodnoj strani budžeta, a kojima je cilj ojačati dugoročni potencijal privrede, ostvariti konvergenciju prema EU standardima i smanjiti eventualne makroekonomske neravnoteže. Reformske aktivnosti će biti usmjerene na poboljšanje prikupljanja i naplate javnih prihoda, ograničavanje rasta tekuće potrošnje i realizaciju značajnijih budžetskih izdvajanja za razvojne projekte.

Fokus fiskalne politike Vlade FBiH u narednom periodu će biti usmjeren na:

* Mjere jačanja naplate prihoda
* Poboljšanje fiskalne discipline
* Nastavak provedbe politike ograničavanja rasta javne potrošnje, te
* Praćenje učinka u dodjeli/utrošku budžetskih sredstava

Na prihodovnoj strani budžeta fokus će biti na stvaranju povoljnijeg poslovnog okruženja kroz smanjenje cijene rada, rasterećenje privrede kroz restrukturiranje poreznog sistema, smanjenje poreznog duga, te povećanje discipline poreznih obveznika što će se u konačnici odraziti i na povećanje naplate indirektnih i direktnih poreza. U 2019. godini se očekuje rast ukupnih konsolidovanih prihoda FBiH od 3,5%[[2]](#footnote-2), pri čemu se najveći rast odnosi na prihode od indirektnih poreza. Uz takav rast prihoda, cilj je u narednoj godini zadržati rast rashoda na ovogodišnjem nivou.

Rashodna strana budžeta određena je daljnjim jačanjem fiskalne održivosti uz provođenje mjera politike ograničavanja rasta javne potrošnje, te praćenja učinka u utrošku javnih sredstava. Provedba restriktivne politike zapošljavanja i ograničavanja tekućih rashoda za cilj ima smanjenje javne potrošnje u odnosu na BDP, kroz ograničavanje rasta materijalnih troškova i ograničavanje broja uposlenih u institucijama.

U okviru kategorije tekućih rashoda najznačajnije povećanje se odnosi na povećanje tekućih transfera i drugih tekućih rashoda. Planirano povećanje tekućih transfera u 2019. godini odnosi se prvenstveno na povećanje transfera za MIO/PIO za 30,2 mil.KM u odnosu na Budžet za 2018. godinu, usljed povećanog izdvajanja po osnovu člana 129. Zakona o MIO/PIO[[3]](#footnote-3) i Zakona o prijevremenom povoljnijem penzionisanju branilaca obrambeno-oslobodilačkog rata[[4]](#footnote-4), te povećanje transfera za Zavod za zdravstveno osiguranje i reosiguranje FBiH u iznosu od 2,5 mil. KM koje se odnosi na finansiranje programa Fonda solidarnosti (nabavka citostatika za liječenje melanoma i nabavka tuberkulostatika).

Budžetom FBiH za 2019. godinu planirana je i implementacija sporazuma potpisanog između Vlade FBiH i Koordinacije boračkih udruženja kojim je predviđeno da se ukupan iznos izdvajanja za ove kategorije zadrži u iznosu od 315,5 mil.KM. U strukturi drugih tekućih rashoda planirano povećanje za 18,3 mil. KM u odnosu na Budžet za 2018. godinu se najvećim dijelom odnosi na izdatke za izvršenje sudskih presuda i rješenja o izvršenju. Na ime izvršenja ovih presuda planiran je iznos od 40mil. KM od čega se 21,5 mil. KM odnosi na glavnicu, a 18,5 mil. Predstavlja trošak kamate. Važno je napomenuti da su ostali tekući transferi koji se, između ostalog, odnose na resore rada i socijalne politike, poljoprivrede, prostornog uređenja i boračke kategorije, zadržani na istom nivou u odnosu na Budžet FBiH za 2018. godinu.

Takođe, u cilju poboljšanja položaja mlađih kategorija stanovništva i prepoznajući potrebu za rješavanjem njihovih osnovnih egzistencijalnih pitanja, Budžetom FBiH za 2019. godinu planirana su sredstva u iznosu od 15,0 mil.KM kao subordinirani dug prema Union banci, koja će biti usmjerena za rješavanje stambenog pitanja ove kategorije stanovništva.

Izuzev navedenog, planirano je i 10,0 mil. KM na razdjelu Federalnog ministarstva energije, rudarstva i industrije u svrhu uvezivanja staža za uposlene, od čega se 9,0 mil. KM odnosi na preduzeća u vlasništvu Federacije BiH, a 1,0 mil.KM se odnosi na uvezivanje staža za uposlenike privatnih preduzeća.

Vlada Federacije BiH je oprijediječljenja za nastavak sufinansiranja projekata industrijskih zona u jedinicama lokalne samouprave, te su sredstva za ove namjene u Budžetu 2019. godine povećana za 3,0 mil. KM u odnosu na Budžet 2018. godine. Također, planirano je i 13,0mil. KM za sufinansiranje izgradnje željezničke infrastrukture.

Kontrola trošenja i dodjele javnih sredstava kroz transfere, odnosno subvencije bi se trebala pojačati implementacijom programskog budžetiranja na nivou Federacije BiH i u svih deset kantona s ciljem povećanja učinka u dodjeli i trošenju javnih sredstava i preispitivanju onih projekata i aktivnosti koje dosada nisu dali očekivani rezultat. Početak pripremnih aktivnosti na implementaciji programskog budžetiranja očekuje se u 2019. godini.

Posebna pažnja u provedbi politike upravljanja javnim rashodima, odnosno mjerama za unapređenje aktivnosti prilikom planiranja, izrade i izvršenja budžeta, posvećena je kroz usvojenu Strategiju reforme upravljanja javnim finansijama u FBiH za period 2017. -2020. godine[[5]](#footnote-5). Strategija ima za cilj jačanje budžetskog planiranja, koordinacije, izvršenja i nadzora nad provedbom aktivnosti upravljanja javnim finansijama, a sve s ciljem jačanja fiskalne odgovornosti i discipline, osiguranja efikasne i svrsishodne raspodjele sredstava i korištenja javnih resursa, unaprijeđenja kvaliteta javne uprave, povećanja transparentnosti i ispunjenja neophodnih uslova za pristupanje Evropskoj uniji

Pridržavajući se principa stabilizacijskog djelovanja fiskalne politike, a na osnovu Zakona o budžetima u FBiH[[6]](#footnote-6) i u skladu s budžetskim kalendarom, Federalno ministarstvo finansija izradilo je Budžet FBiH za 2019. godinu. Planiranje budžeta u uslovima ograničenih budžetskih kapaciteta i dalje predstavlja veliki izazov, te su svi napori usmjereni na aktivnosti izbora i prioritizacije adekvatnih opcija i politika s ciljem optimalne raspodjele raspoloživih resursa.

Budžet FBiH za 2019. godinu odražava opredijeljenost za nastavak provedbe mjera smanjenja ukupnih rashoda i izdataka, poboljšanja naplate prihoda, što bi u konačnici i uz ograničene kapacitete omogućilo stvaranje fiskalnog prostora za javne investicije, porast zaposlenosti, a time i poboljšanje socijalnog standarda.

2. MAKROEKONOMSKI POKAZATELJI

Makroekonomski okvir iz ovog dokumenta izrađen je na temelju informacija i podataka dostupnih do sredine septembra 2018. godine. Iako se u međunarodnom okruženju u narednom periodu i dalje očekuju povoljna kretanja, u usporedbi s prethodnim projekcijama relevantnih institucija[[7]](#footnote-7) , projekcija rasta svjetske trgovine blago je korigovana na niže u 2018. i 2019. godini. Očekivanja svjetskog gospodarskog rasta nisu znatnije korigovana, međutim predviđeni rast BDP-a EU i eurozone blago je revidiran na niže u 2018. godini u usporedbi s prethodnim projekcijama. Tako se u EU i eurozoni očekuje rast po stopi od 2,1% u 2018. , te rast od 2,0% u 2019. godini.[[8]](#footnote-8) Uslijed osjetnog povećanja cijena nafte na svjetskim tržištima u 2018. godini, u čitavom srednjoročnom razdoblju očekuju se više cijene nafte u odnosu na prethodne projekcije.

Prema zvaničnim podatcima Agencije za statistiku BiH, BiH je u 2017. godini ostvarila ekonomski rast od 3,1% što predstavlja ekonomski rast u rangu regionalnog prosjeka.[[9]](#footnote-9) Rast BDP-a u Bosni i Hercegovini u prethodnoj godini bio je na nivou ekonomskog rasta koji je ostvaren u Hrvatskoj i iznad rasta Srbije i Makedonije. Preliminarni ovogodišnji podaci ukazuju na nastavak trenda ekonomskog rasta i u 2018. godini, te se za ovu godinu projicira realni rast po stopi od 3,3%.[[10]](#footnote-10) Ključnu odrednicu bi trebala predtsvaljati domaća tražnja, odnosno povećanje finalne potrošnje (naročito privatne potrošnje) i investicija. Povoljno eksterno okruženje uz bolji poslovni ambijent su osnovne pretpostavke projekcija za period 2019. -2021. godina. Tako se u ovom srednjoročnom periodu očekuju realne stope rasta u BiH u procentima od 3,5%, 3,7% i 3,8% respektivno.[[11]](#footnote-11) Izuzev povećanja domaće tražnje i investicija u ovom periodu se očekuje i značajniji pozitivan doprinos vanjske trgovine te intenzivnije provedbe ekonomskih reformi.

Uz pretpostavku nastavka trenda rasta proizvodnje u okviru prerađivačke industrije, povećanja proizvodnje električne energije i tradicionalno dobre rezultate u okviru rudarskog sektora, u 2018. godini se očekuje rast fizičkog obima industrijske proizvodnje od oko 5,0%. Reformske mjere koje provode nadležne institucije bi u periodu od 2019. – 2021. godine trebale rezultirati poboljšanjem cjelokupnog poslovnog ambijenta, što bi se direktno odrazilo na rast indeksa industrijske proizvodnje po prosječnoj stopi od 5,6%.[[12]](#footnote-12)

Povoljna dešavanja u eksternom okruženju u smislu pojačanja izvozne tražnje u 2018. godini bi trebala omogućiti nastavak visokog nivoa vanjskotrgovinske razmjene u BiH, te se u ovoj godini očekuje nominalni rast izvoza po stopi od 11,1% i uvoza po stopi od 7,9%.[[13]](#footnote-13) U narednom srednjoročnom periodu se, pod pretpostavkom pozitivnih efekata provedbe reformskih mjera, očekuju više stope rasta izvoza u odnosu na uvoz, što bi u konačnici trebalo rezultirati smanjenjem vanjskotrgovinskog deficita.

Na tržištu rada BiH se u tekućoj godini može očekivati nastavak trenda postepenog smanjenja stope nezaposlenosti, odnosno povećanje broja zaposlenih lica. Kao i prethodnih godina, intenzitet rasta broja zaposlenih lica i plata značajno će biti određen poslovnim ambijentom u BiH, odnosno u regionu.

U Federaciji BiH se 2018. godini očekuje realni rast po stopi od 3,2%, u 2019. godini po stopi od 3,3,%. , u 2020. godini 3,6%, te u 2021. godini rast po stopi od 3,9%.[[14]](#footnote-14) Očekivane projekcije rasta u Federaciji BiH uporište imaju u očekivanom nastavku trenda pozitivnih kretanja u svijetu i neposrednom okruženju, te internim dinamikama u smislu provođenja strukturnih reformi. Domaća potražnja bi, kroz privatnu potrošnju i investicije, trebala biti glavni pokretač ekonomskog rasta. Povećanje ukupne ekonomske aktivnosti u zemlji uz očekivano povećanje industrijske proizvodnje i građevinskih radova praćeno povećanjem broja zaposlenih i prihoda od izvoza, trebalo bi rezultirati povećanjem raspoloživog dohotka, odnosno povećanjem privatne potrošnje.

Kretanje ukupnog nivoa cijena u Federaciji BiH u periodu od 2018. -2021. se projicira po stopama od 3,4%, 2,7%, 0,3%, te -0,9% respektivno.[[15]](#footnote-15) Rast cijena će u najvećoj mjeri odrediti kretanja cijena na svjetskom tržištu energenata (naročito sirove nafte), te domaći faktori koji određuju nivo inflacije: nastavak postepenog povećanja akciza na duvan i cigarete od januara 2018. godine (harmonizacija akcizne politike u BiH sa politikom akciza na cigarete u EU)[[16]](#footnote-16), kao i poskupljenje tečnih goriva[[17]](#footnote-17) od februara 2018. godine.

3. STRUKTURA BUDŽETA FBIH ZA 2019. GODINU

Budžet Federacije BiH za 2019. godinu iznosi 2.653.843.356 KM što je za 335,8 mil. KM ili 11% manje u odnosu na Budžet Federacije BiH za 2018. godinu.

U narednoj tabeli prikazana je struktura Budžeta Federacije BiH za 2019. godinu:



Tabela 1: Član 1.

4. PRIHODI I PRIMICI

Federalno ministarstvo finansija je u skladu sa projekcijama makroekonomskih indikatora za 2019. godinu dostavljenim od strane Direkcije za ekonomsko planiranje BiH i projekcijama prihoda od indirektnih poreza dostavljenih od strane Odjeljenja za makroekonomsku analizu UIO BiH, izradilo projekcije prihoda i primitaka u Budžetu Federacije BiH za 2019. godinu.

Ukupni prihodi i primici u Budžetu Federacije BiH za 2019. godinu iznose 2.653.843.356,00 KM što predstavlja smanjenje od 335,8 mil. KM ili 11% u odnosu na Budžet Federacije BiH za 2018. godinu.

U narednoj tabeli prikazana je struktura prihoda i primitaka u Budžetu Federacije BiH za 2019. godinu, te njihova promjena u odnosu na Budžet Federacije BiH za 2018. godinu:



Tabela : Prihodi i primici

Na sljedećem grafikonu prikazan je uporedni prikaz promjene pojedinih prihoda i primitaka u Budžetu Federacije BiH za 2019. godinu:



Grafikon : Prihodi i primici

## **3.1. STRUKTURA PRIHODA I PRIMITAKA**

**Prihodi od poreza**

Ukupni prihodi od poreza projicirani u Budžetu Federacije BiH za 2019. godinu iznose 1.630,7 mil. KM i u odnosu na prethodnu godinu manji su za 31,3 mil. KM ili 2%.

Prihode od poreza čine prihodi od poreza na dobit pojedinaca i preduzeća, prihodi od indirektnih poreza sa jedinstvenog računa Uprave za indirektno oporezivanje BiH i ostali prihodi.

Prihod od poreza na dobit pojedinaca i preduzeća planiran je u iznosu od 82,1 mil. KM, što je za 14,5 mil. KM ili 22% više u odnosu na iznos u Budžetu Federacije BiH za 2018. godinu.

Prihodi od indirektnih poreza prikupljaju se na Jedinstvenom računu Uprave za indirektno oporezivanje BiH i obuhvataju PDV, carine, akcize, naknade za ceste i ostale prihode i dadžbine. Na osnovu revidiranih projekcija prihoda od indirektnih poreza, dostavljenih od strane Odjeljenja za makroekonomsku analizu Uprave za indirektno oporezivanje BiH, Budžetom Federacije BiH za 2019. godinu bruto prihodi od indirektnih poreza planirani su u iznosu od 1.548,6 mil. KM, što je za 45,8 mil. KM manje u odnosu na Budžet Federacije BiH za 2018. godinu. Neto prihodi od indirektnih poreza planirani su u iznosu od 989.827.850,00 KM i veći su za 40,6 mil. KM ili 4% u odnosu na prethodnu godinu, dok su prihodi od indirektnih poreza za servisiranje relevantnog duga planirani u iznosu od 558.774.172,00 KM, što je za 86,4 mil. KM ili 13% manje u odnosu na iznos planiran u Budžetu Federacije BiH za 2018. godinu.

Ostali porezi planirani su u iznosu od 0,05 mil. KM i manji su za 0,05 mil. KM u odnosu na iznos planiran u Budžetu Federacije BiH za 2018. godinu.

**Neporezni prihodi**

Neporezni prihodi planirani su u iznosu od 392,8 mil. KM, što je za 214,6 mil. KM ili 35% manje u odnosu na Budžet Federacije BiH za 2018. godinu.

Neporezni prihodi obuhvataju prihode od poduzetničkih aktivnosti i imovine i prihode od pozitivnih kursnih razlika, naknade i takse i prihode od pružanja javnih usluga, te novčane kazne.

U Budžetu Federacije BiH za 2019. godinu prihodi od poduzetničkih aktivnosti i imovine i prihodi od pozitivnih kursnih razlika planirani su u iznosu od 258,7 mil. KM, što predstavlja smanjenje od 207,3 mil. KM ili 44% u odnosu na 2018. godinu.

Naknade i takse i prihodi od pružanja javnih usluga planirane su u iznosu od 119,5 mil. KM i u odnosu na prethodnu godinu manje su za 6,8 mil. KM ili 5%.

U Budžetu Federacije BiH za 2019. godinu novčane kazne planirane su u iznosu od 14,6 mil. KM što je za 0,7 mil. KM manje u odnosu na Budžet Federacije BiH za 2018. godinu.

**Tekući transferi i donacije**

Tekući transferi i donacije planirani su u iznosu od 0,16 mil. KM i nisu bili planirani u Budžetu Federacije BiH za 2018. godinu.

**Prihodi po osnovu zaostalih obaveza**

Prihodi po osnovu zaostalih obaveza planirani su u iznosu od 1.200,00 KM i nisu bili planirani u Budžetu Federacije BiH za 2018. godinu.

**Primici**

 Primici planirani u iznosu od 630.110.000,00 KM i obuhvataju:

* Kapitalne primitke od prodaje stalnih sredstava u iznosu od 0,1 mil. KM;
* Dugoročne kredite i zajmove u iznosu od 250,0 mil. KM;
* Kratkoročne kredite i zajmove u iznosu od 380,0 mil. KM.

5. RASHODI I IZDACI

Ukupni rashodi i izdaci u Budžetu Federacije BiH za 2019. godinu iznose 2.653.843.356,00 KM, što predstavlja smanjenje za 335,8 mil. KM ili 11% u odnosu na Budžet Federacije BiH za 2018. godinu.

U narednoj tabeli prikazana je struktura rashoda i izdataka u Budžetu Federacije BiH za 2019. godinu, te njihova promjena u odnosu na Budžet Federacije BiH za 2018. godinu:



Tabela 3: Rashodi i izdaci

Na sljedećem grafikonu prikazan je uporedni prikaz promjene pojedinih rashoda i izdataka u Budžetu Federacije BiH za 2019. godinu:



Grafikon 2: Rashodi i izdaci

## **5.1. STRUKTURA RASHODA I IZDATAKA**

**Tekuća rezerva**

Tekuća rezerva u Budžetu Federacije BiH za 2019. godinu iznosi 5.155.000,00 KM, i to:

* Tekuća rezerva Vlade FBiH u iznosu od 5.000.000,00 KM;
* Tekuća rezerva premijera u iznosu od 75.000,00 KM;
* Tekuća rezerva dopremijera 1 u iznosu od 40.000,00 KM;
* Tekuća rezerva dopremijera 2 u iznosu od 40.000,00 KM.

**Plaće, doprinosi i naknade troškova zaposlenih**

U Budžetu Federacije BiH za 2019. godinu plaće, doprinosi i naknade troškova zaposlenih planirane su u ukupnom iznosu od 259,3 mil. KM.

**Izdaci za materijal, sitni inventar i usluge**

Izdaci za materijal i usluge u u Budžetu Federacije BiH za 2019. godinu iznose 113,5 mil. KM, što je za 20,3 mil. KM više u odnosu na prethodnu godinu.

**Tekući transferi i drugi tekući rashodi**

Tekući transferi i drugi tekući rashodi u Budžetu Federacije BiH za 2019. godinu iznose 1.067,1 mil. KM, što je za 36,0 mil. KM više u odnosu na prethodnu godinu ili 3%.

**Kapitalni transferi**

Kapitalni transferi u Budžetu Federacije BiH za 2019. godinu iznose 36,4 mil. KM i u odnosu na iznos iz Budžeta Federacije BiH za 2017. godinu manji su za 273,3 mil. KM.

**Izdaci za kamate**

U Budžetu Federacije BiH za 2019. godinu izdaci za kamate planirane su u iznosu od 117,5 mil. KM, što je za 7,4 mil. KM ili 6% manje u odnosu na iznos iz 2018. godine.

**Izdaci za nabavku stalnih sredstava**

Izdaci za nabavku stalnih sredstava u Budžetu Federacije BiH za 2019. godinu iznose 61,8 mil. KM i u odnosu na iznos iz Budžeta Federacije BiH za 2018. godinu veći su za 14,5 mil. KM.

**Izdaci za finansijsku imovinu**

U Budžetu Federacije BiH za 2019. godinu izdaci za finansijsku imovinu planirani su u iznosu od 23,2 mil. KM, što je za 2,7 mil. KM manje u odnosu na iznos iz Budžeta Federacije BiH za 2018. godinu.

**Izdaci za otplate dugova**

U Budžetu Federacije BiH za 2019. godinu izdaci za otplate dugova planirane su u iznosu od 970,0 mil. KM, što je za 146,5 mil. KM ili 13% manje u odnosu na iznos iz 2018. godine.

6. OBRAZLOŽENJE PO EKONOMSKIM KODOVIMA

## **6.1. PLAĆE I NAKNADE TROŠKOVA ZAPOSLENIH**

**6111 – Bruto plaće i naknade**

Bruto plaće i naknade po osnovu redovnog rada planirane su na osnovu Zakona o plaćama i naknadama u organima vlasti Federacije Bosne i Hercegovine i Zakona o plaćama i naknadama policijskih službenika Federacije Bosne i Hercegovine za 7294 zaposlenika uz primjenu osnovice za obračun plaća od 330,00 KM, koja će se primjenjivati od mjeseca u kojem Budžet Federacije BiH za 2019. godinu stupi na snagu. Ukupno planirana sredstva na ovoj poziciji iznose 204,7 mil. KM, što predstavlja povećanje u odnosu na iznos iz Budžeta Federacije BiH za 2018. godinu od 14,4 mil. KM ili 8%.

Razlog povećanja je usklađivanje osnovice za obračun plaće sa 315,00 KM na 330,00 KM, kao i ispunjenje zakonske obaveze isplate plaća i naknada dužnosnicima (zastupnici, ministri, savjetnici) šest mjeseci nakon prestanka njihovog mandata ukoliko nemaju zasnovan radni odnos. Takođe, planirana su sredstva za izmirenje poreza i doprinosa iz sudskih presuda u iznosu od 1,95 mil. KM.

**6112 – Naknade troškova zaposlenih**

Naknade troškova zaposlenih planirane su u iznosu od 28,8 mil. KM i veće su za 1,1 mil. KM ili 4% u odnosu na Budžet Federacije BiH za 2018. godinu.

## **6.2. DOPRINOSI POSLODAVCA I OSTALI DOPRINOSI**

Doprinosi poslodavca planirani su u ukupnom iznosu od 25,7 mil. KM i veći su za 2,3 mil KM u odnosu na Budžet Federacije BiH za 2018. godinu što je proporcionalno rastu plaća. U navedno povećanje uključena su i sredstva za izmirenje poreza i doprinosa iz sudskih presuda u iznosu od 0,9 mil. KM.

## **6.3. IZDACI ZA MATERIJAL, SITNI INVENTAR I USLUGE**

Izdaci za materijal, sitni inventar i usluge planirani su u ukupnom iznosu od 113,5 mil. KM, što je za 20,3 mil. KM ili 22% više u odnosu na Budžet Federacije BiH za 2018. godinu. Najveće povećanje odnosi se na ekonomski kod Ugovorene i druge posebne usluge (izdaci za izvršenje sudskih presuda i rješenja o izvršenju). Znatan dio sredstava odnosi se i na sredstva koja će se finansirati sa podračuna, tj. za njihovo finansiranje obezbjeđena su namjenska sredstva na prihodovnoj strani.

**6131 - Putni troškovi**

Putni troškovi planirani su u iznosu od 3,1 mil. KM, odnosno veći su za 0,1 mil. KM ili 5% u odnosu na iznos planiran Budžetom Federacije BiH za 2018. godinu.

**6132 – Izdaci za energiju**

Izdaci za energiju iznose 6,2 mil. KM što je za 0,04 mil. KM ili 1% veće u odnosu na iznos iz 2018. godine.

**6133 – Izdaci za komunikaciju i komunalne usluge**

Izdaci za komunikaciju i komunalne usluge iznose 6,3 mil. KM, što je za 0,3 mil. KM ili 6% više u odnosu na Budžet Federacije BiH za 2018. godinu.

**6134 – Nabavka materijala i sitnog inventara**

Izdaci za nabavku materijala i sitnog inventara planirani su u iznosu od 17,8 mil. KM i povećani su za 0,08 mil. KM u odnosu na Budžet Federacije za 2018. godinu.

**6135 – Izdaci za usluge prevoza i goriva**

Izdaci za usluge prevoza i goriva smanjeni su u odnosu na Budžet Federacije BiH za 2018. godinu za 0,1 mil. KM ili 3% i iznose 3,2 mil. KM.

**6136 – Unajmljivanje imovine, opreme i nematerijalne imovine**

Izdaci za unajmljivanje imovine, opreme i nematerijalne imovine planirani su u iznosu od 8,0 mil. KM što je za 0,9 mil. KM ili 10% manje u odnosu na iznos iz 2018. godine.

**6137 – Izdaci za tekuće održavanje**

Izdaci za tekuće održavanje planirani su u iznosu od 5,7 mil. KM i manji su za 2% u odnosu na 2018. godinu.

**6138 – Izdaci osiguranja, bankarskih usluga i usluga platnog prometa**

Izdaci osiguranja, bankarskih usluga i usluga platnog prometa planirani su u iznosu od 2,2 mil. KM i manji su za 0,1 mil. KM ili 7% u odnosu na prethodnu godinu.

**6139 – Ugovorene i druge posebne usluge**

Ugovorene i druge posebne usluge iznose 60,9 mil. KM i veće su za 20,9 mil. KM ili 53% u odnosu na Budžet Federacije BiH za prethodnu godinu. Najznačajnije povećanje u iznosu od 18,5 mil KM odnosi se na izmirenje izdataka za izvršenje sudskih presuda i rješenja o izvršenju. Znatan dio sredstava se odnosi na sredstva koja će se finansirati sa podračuna, tj. za njihovo finansiranje obezbjeđena su namjenska sredstva na prihodovnoj strani.

 Značajno učešće u strukturi rashoda na poziciji ugovorenih i drugih posebnih usluga ostvaruju:

* Ugovorene i druge posebne usluge - Zatezne kamate na sudska rješenja i troškovi spora u iznosu od 18,5 mil. KM;
* Ugovorene i druge posebne usluge – kamate zatezne na sudska rješenja i troškovi spora u iznosu od 11,0 mil. KM;
* Ugovorene i druge posebne usluge u iznosu od 10,0 mil. KM;
* Ugovorene i druge posebne usluge – zatezne kamate na sudska riješenja i troškovi spora iz osnova unutrašnjeg duga od 6,7 mil. KM;
* Ugovorene i druge posebne usluge – Konsultantske usluge u postupku dodjele koncesije za istraživanje i eksploataciju nafte i plina u iznosu od 1,0 mil. KM;
* Ugovorene i druge posebne usluge – emisija vrijednosnih papira od 0,9 mil. KM;
* Ugovorene i druge posebne usluge - Prikupljanje prihoda ostvarenih od naknada za tehničke preglede, polaganje stručnih ispita, izdavanje licenci, uvjerenja, certifikata i ostalo u iznosu od 0,9 mil. KM;
* Ugovorene i druge posebne usluge – Izdaci za hardverske i softverske usluge u iznosu od 0,4 mil KM

## **6.4. TEKUĆI TRANSFERI I DRUGI TEKUĆI RASHODI**

Budžetom Federacije BiH za 2019. godinu tekući transferi i drugi tekući rashodi planirani su u iznosu od 1.067,1 mil. KM i povećani su za 36,0 mil. KM u odnosu na 2018. godinu.

**6141 – Tekući transferi drugim nivoima vlasti i fondovima**

Tekući transferi drugim nivoima vlasti i fondovima planirani su u iznosu od 400,7 mil. KM, odnosno povećani su za 20,4 mil. KM u odnosu na sredstva planirana u Budžetu Federacije BiH za 2018. godinu. U okviru ove pozicije najznačajnije promjene tiču se sredstava koja su planirana u iznosu 1,5 mil. KM u okviru transfera za preuzete obaveze za korisnike mirovina šehidske obitelji/obitelji poginulih branitelja kao i transfera za korisnike mirovina šehidske obitelji/obitelji poginulih branitelja u iznosu od 3,0 mil. KM, kao i transfer za pokriće dijela mirovina po osnovu priznatog posebnog staža Zakona o PIO/MIO u iznosu od 144,4 mil. KM i transfer za preuzete obaveze za korisnike mirovina pripadnika bivše JNA po osnovu Zakona o PIO/MIO u ukupnom iznosu od 4,0 mil. KM, a koji nisu planirani u Budžetu Federacije BiH za 2018. godinu.

**6142 – Tekući transferi pojedincima**

Tekući transferi pojedincima planirani su u iznosu od 471,1 mil. KM i manji su u iznosu 0,2 mil. KM u odnosu na Budžet Federacije BiH za 2018. godinu. U okviru ove pozicije najznačajnija promjena tiče se sredstava za rješavanje statusnih pitanja branitelja i članova njihovih porodica u iznosu od 9,0 mil. KM, kao i sredstva planirane za osobe sa invaliditetom – neratni invalidi planirano je povećanje za 2,5 mil. KM u odnosu na Budžet Federacije BiH za 2018. godinu.

**6143 – Tekući transferi neprofitnim organizacijama**

Tekući transferi neprofitnim organizacijama planirani su u iznosu od 22,0 mil. KM i veći su za 0,5 mil. KM.

**6144 – Subvencije javnim poduzećima**

Subvencije javnim poduzećima planirane su u iznosu od 50,0 mil. KM i uvećani su za 2,9 mil. KM, a od kojih je najznačajniji;

* Subvencije javnim preduzećima - Transfer željeznicama FBiH iznosi 22,0 mil. KM, koliko je iznosio i u Budžetu Federacije BiH za 2018. godinu;
* Subvencije javnim preduzećima – za uvezivanje radnog staža 9,0 mil KM

**6145 – Subvencije privatnim preduzećima i poduzetnicima**

Subvencije privatnim preduzećima i poduzetnicima planirane su u iznosu 76,4 mil. KM, što je za 1,7 mil. KM manje u odnosu na Budžet Federacije BiH za 2018. godinu.

**6148 – Drugi tekući rashodi**

Drugi tekući rashodi planirani su u iznosu od 47,0 mil. KM i veći su za 14,2 mil. KM ili 43% u odnosu na Budžet Federacije BiH za 2018. godinu. U okviru ove pozicije najznačajnija promjena odnosi se na sredstava koja su planirana u iznosu 21,5 mil. KM koja se odnose na izdatke za izvršenje sudskih presuda i rješenja o izvršenju i povećane su u odnosu na Budžet Federacije BiH za 2018. godinu za 18,3 mil. KM.

## **6.5. KAPITALNI TRANSFERI**

Kapitalni transferi su planirani u iznosu od 36,4 mil. KM, i manji su za 273,3 mil. KM u odnosu na iznos iz Budžeta Federacije BiH za 2018. godinu.

**6151 – Kapitalni transferi drugim nivoima vlasti i fondovima**

Kapitalni transferi drugim nivoima vlasti i fondovima planirani su u iznosu od 2,8 mil. KM od kojih je najznačajniji Podrška implementaciji održivom povratku izbjeglih i prognanih osoba sa područja regije Srebrenica u iznosu od 1,5 mil. KM.

**6152 – Kapitalni transferi pojedincima**

Kapitalni transferi pojedincima iznose 1,5 mil. KM i na istom su nivou kao prethodne godine, a odnose se nabavku automobila za invalide.

**6153 – Kapitalni transferi neprofitnim organizacijama**

Kapitalni transferi neprofitnim organizacijama planirani su u iznosu od 0,5 mil. KM, što je za 0,7 mil. KM manje u odnosu na Budžet Federacije BiH za 2018. godinu. Sredstva na ovoj poziciji planirana su ustanovama za zbrinjavanje na nivou Federacije BiH.

**6154 – Kapitalni transferi javnim poduzećima**

Kapitalni transferi javnim poduzećima planirani su u iznosu od 27,6 mil. KM i u odnosu na 2018. godinu manji su za 275,2 mil. KM, a najznačajnija povećanja sredstava se odnose na unapređenje avio prometa Federacije BiH – JP “Aerodrom Mostar“ gdje je povećanje u odnosu na prethodnu godinu 1,0 mil. KM, unapređenje avio prometa Federacije JP „Aerodrom Tuzla“ povećanje sredstava u iznosu od 1,0 mil. KM i unapređenje avio prometa Federacije JP „Aerodrom Sarajevo“ za 1,0 mil. KM u odnosu na sredstva planirana u Budžetu Federacije BiH za 2018. godinu i Kapitalni transfer javnim preduzećima – Za sufinansiranje izgradnje željezničke infrastrukture u iznosu 13,0 mil. KM.

**6155 – Kapitalni transferi privatnim poduzećima i poduzetnicima**

Kapitalni transferi privatnim poduzećima i poduzetnicima planirani su u iznosu od 4,0 mil. KM i odnose se na Japanski grant – 2KR.

## **6.6. IZDACI ZA KAMATE**

Izdaci za kamate planirani su u iznosu od 117,5 mil. KM, što je za 7,4 mil. KM manje u odnosu na sredstva planirana na ovoj poziciji u 2018. godini. Od toga kamate na pozajmice primljene kroz Državu iznose 80,2 mil. KM, izdaci za inozemne kamate iznose 2,4 mil. KM, kamate na domaće pozajmljivanje iznose 20,3 mil. KM i izdaci za kamate vezane za dug po izdanim garancijama iznose 14,6 mil. KM.

## **6.7. IZDACI ZA NABAVKU STALNIH SREDSTAVA**

**8211 – Nabavka zemljišta, šuma i višegodišnjih zasada**

Nabavka zemljišta, šuma i višegodišnjih zasada planirana je u iznosu od 1.000,00 KM što je na nivou sredstava planiranih Budžetom Federacije BiH za 2018. godinu.

**8212 – Nabavka građevina**

Nabavka građevina planirana je u iznosu od 27,1 mil. KM i veća je za 10,6 mil. KM u odnosu na sredstva planirana Budžetom Federacije BiH za 2018. godinu.

**8213 – Nabavka opreme**

Nabavka opreme planirana je u ukupnom iznosu od 8,9 mil. KM, što je za 0,9 mil. KM manje u odnosu na 2018. godinu.

**8214 – Nabavka ostalih stalnih sredstava**

Nabavka ostalih stalnih sredstava iznosi 2,0 mil. KM i u odnosu na 2018. godinu što je na nivou sredstava planiranih Budžetom Federacije BiH za 2018. godinu. Sredstva na ovoj poziciji se odnose na nabavku robnih rezervi u iznosu od 2,0 mil. KM.

**8215 – Nabavka stalnih sredstava u obliku prava**

Nabavka stalnih sredstava u obliku prava je planirana u iznosu od 8,6 mil. KM što je za 0,5 mil. KM više u odnosu na Budžet Federacije BiH za 2018. godinu, a od kojih je najznačajniji Zaštita i spašavanje od prirodnih i drugih nesreća, kao i nova pozicija koja se odnosi na Akcijski plan Strategije okoliša, a koja nije planirana u Budžetu Federacije BiH za 2018. godinu.

**8216 – Rekonstrukcija i investicijsko održavanje**

Rekonstrukcija i investicijsko održavanja su planirani u ukupnom iznosu od 15,2 mil. KM, što predstavlja povećanje od 4,3 mil. KM u odnosu na Budžet Federacije BiH za 2018. godinu.

## **6.8. IZDACI ZA FINANSIJSKU IMOVINU**

**8225 – Izdaci za kupovinu dionica privatnih preduzeća i učešće u zajedničkim ulaganjima**

Na poziciji izdaci za kupovinu dionica privatnih preduzeća i učešće u zajedničkim ulaganjima planiran je iznos od 4,6 mil. KM, a najvećim dijelom se odnosi na učešće Vlade FBiH u projektima rekonstrukcije koje finansira Međunarodna zajednica.

**8226 – Ostala domaća pozajmljivanja**

Ostala domaća pozajmljivanja planirana su u iznosu od 18,7 mil. KM, što je za 4,3 mil. KM više u odnosu na 2018. godinu.

## **6.9. IZDACI ZA OTPLATE DUGOVA**

**8231 – Otplate dugova primljenih kroz Državu**

Otplate dugova primljenih kroz Državu iznose 487,8 mil. KM, što predstavlja smanjenje u odnosu na 2018. godinu za 78,2 mil. KM.

**8232 – Vanjske otplate**

Vanjske otplate planirane su u iznosu od 4,2 mil. KM što je na nivou sredstava planiranih Budžetom Federacije BiH za 2018. godinu.

**8233 – Otplate domaćeg pozajmljivanja**

Otplate domaćeg pozajmljivanja planirane su u iznosu od 390,0 mil. KM, što je za 90,0 mil. KM manje u odnosu na 2018. godinu. Za obaveze po osnovu emitiranja trezorskih zapisa planirano je 300,0 mil. KM, a za obaveze po osnovu emitiranja dugoročnih vrijednosnih papira planirano je 90,0 mil. KM.

**8234 – Otplate unutrašnjeg duga**

Otplate unutrašnjeg duga u 2019. godini iznose 88,0 mil. KM i u odnosu na Budžet Federacije BiH za 2018. godinu veće su za 23,3 mil. KM ili 36%. U okviru ove pozicije najznačajnije promjene tiču se sredstava koja su planirana u iznosu 45,7 mil. KM i koje se odnose na Ratne tražbine (obveznice - glavnica), a koje nisu bile planirane u Budžetu Federacije BiH za 2018. godinu.

7. LISTA TABELA I GRAFIKONA

[Tabela 1: Član 1. 7](#_Toc532310161)

[Tabela 2: Prihodi i primici 8](#_Toc532310162)

[Tabela 3: Rashodi i izdaci 11](#_Toc532310163)

[Grafikon 1: Prihodi i primici 9](#_Toc532310168)

[Grafikon 2: Rashodi i izdaci 11](#_Toc532310169)

1. Federalno ministarstvo finansija, revidirane projekcije BDP-a FBiH, novembar 2018 [↑](#footnote-ref-1)
2. Federalno ministarstvo finansija, Dokument okvirnog budžeta FBiH za period 2019-2021, juni 2018 [↑](#footnote-ref-2)
3. „Službene novine FBiH“ br. 13/18 [↑](#footnote-ref-3)
4. „Službene novine FBiH“ br. 44/13 [↑](#footnote-ref-4)
5. Vlada FBiH, 106.sjednica, 15.6.2017. g, dostupno na <http://www.fmf.gov.ba/v2/userfiles/userfiles/file/2017/Mart2017/Strategija%20reforme%20upravljanja%20javnim%20financijama%20u%20FBiH%202017-2020.pdf> [↑](#footnote-ref-5)
6. „Službene novine Federacije BiH“ br. 102/13, 9/14, 13/14, 8/15, 91/15, 102/15, 104/16 i 5/18 [↑](#footnote-ref-6)
7. MMF – april 2018., Europska komisija - maj 2018., ECB - mart 2018 [↑](#footnote-ref-7)
8. European Economic Forecast, European Commission, Institutional Paper No. 084, july 2018, dostupno na <https://ec.europa.eu/info/sites/info/files/economy-finance/ip084_en.pdf> [↑](#footnote-ref-8)
9. Projekcije Direkcije za ekonomsko planiranje BiH, septembar 2018. [↑](#footnote-ref-9)
10. Ibid. [↑](#footnote-ref-10)
11. Ibid. [↑](#footnote-ref-11)
12. Ibid. [↑](#footnote-ref-12)
13. Ibid. [↑](#footnote-ref-13)
14. Federalno ministarstvo finansija, Revidirane projekcije BDP-a FBiH, novembar 2018. [↑](#footnote-ref-14)
15. Ibid. [↑](#footnote-ref-15)
16. Povećanje akciza na cigarete i duvan od 01.01.2018. godine. Minimalna akciza za pakovanje

cigareta od 20 komada iznosi 2,60 KM, a specifična akciza 1,50 KM za isto pakovanje. Akciza na duvan za pušenje iznosi 104 KM po kilogramu. Izvor: Odluka o utvrđivanju specifične i minimalne akcize na cigarete i iznos akcize na duvan za pušenje za 2018. godinu.Pored toga, povećanje cijena cigareta određenih proizvođača cigareta može biti i posljedica promjene poslovne politike prozvođača cigareta. [↑](#footnote-ref-16)
17. Detaljnije u Zakonu o izmjenama i dopunama Zakona o akcizama u Bosni i Hercegovini (Službeni

 glasnik BiH br. 91/17). [↑](#footnote-ref-17)